George-tiener glo helder oordag ontvoer, dae lank aangehou en verkrag | Maroela Media
George-tiener glo helder oordag ontvoer, dae lank aangehou en verkrag
'n 19-jarige meisie van George in die Wes-Kaap is onlangs glo helder oordag ontvoer nadat sy haar bewussyn verloor het terwyl sy inkopies gedoen het.
Kapt. Bernadine Steyn het Woensdag aan Maroela Media bevestig die meisie is glo op 21 Mei in die besige Hiberniastraat in die dorp se sakegebied ontvoer. "Sy het na bewering uit 'n winkel gestap en ewe skielik haar bewussyn verloor. Toe sy later wakker word, was sy vasgebind in 'n huis," het Steyn gesê.
Die meisie is glo vir vier dae lank gyselaar gehou deur 'n man in 'n grys pak klere en 'n vrou wat glo ook "ordentlik geklee" was. Die man het haar glo ook verkrag.
"Die vrou het die slagoffer uiteindelik langs die N2-snelweg tussen Sedgefield en George afgelaai en weggery," het Steyn verduidelik.
Steyn het gesê die slagoffer kan nie haar ontvoerders uitken nie. Die polisie kan ook nie spekuleer hoe sy haar bewussyn verloor het nie. Die moontlikheid bestaan dat sy vooraf bedwelm is.
"Die George-polisie benodig die publiek se hulp om op die uitkyk te wees vir 'n swart voertuig met die woord 'Diva' op die voertuig se agterruit," het Steyn gesê.
Enigiemand wat 'n voertuig gewaar wat by die beskrywing pas, word versoek om konstabel Ann Janse by 044 803 4618 te skakel.